ไม่รับฎีกาบ.ธรรมเกษตร หลังพนง.ตรวจแรงงานสั่งชำระค่าจ้าง 14 แรงงานข้ามชาติ
ศาลฎีกามีคำสั่ง ไม่รับฎีกา บ.ธรรมเกษตรฯ หลังพนักงานตรวจแรงงานฯ มีคำสั่งให้ชำระค่าจ้างและค่าอื่นๆให้แรงงานข้ามชาติทั้ง 14 คน เป็นเงิน 1.7 ล้านบาท15 ม.ค.2562สำนักกฎหมายเอ็น เอส พี รายงานผ่านเฟซบุ๊กแฟนเพจ รายงานว่าวันนี้ ศาลแรงงานภาค 1 (ศาลจังหวัดสระบุรี) นัดฟังคำสั่งศาลฎีกา กรณีที่บริษัทธรรมเกษตร จำกัด ขออนุญาตฎีกาคดีที่ โทน โทนวิน กับพวกรวม 14 คน อดีตลูกจ้างแรงงานข้ามชาติของบริษัทธรรมเกษตร จำกัด ฟ้องขอให้เพิกถอนคำสั่งพนักงานตรวจแรงงาน สำนักงานสวัสดิการและคุ้มครองแรงงานจังหวัดลพบุรี ฉบับที่ 20/2559 ศาลฎีกามีคำสั่ง ไม่รับฎีกา เนื่องจากฎีกาของจำเลยที่ 2 (บริษัทธรรมเกษตร จำกัด) ไม่เป็นปัญหาที่เกี่ยวพันกับความสงบเรียบร้อยของประชาชนตามที่จำเลยที่ 2 กล่าวอ้างในคำร้องขอฎีกา อีกทั้งไม่เป็นปัญหาสำคัญที่ศาลฎีกาจะต้องวินิจฉัยตามกฎหมายและข้อกำหนดศาลฎีกา จึงมีคำสั่งยกคำร้องอนึ่ง คดีนี้ พนักงานตรวจแรงงานฯ มีคำสั่งให้บริษัทธรรมเกษตร จำกัด ชำระค่าจ้างและค่าอื่นๆให้แรงงานทั้ง 14 คน เป็นเงิน 1.7 ล้านบาท แรงงานทั้ง 14 ใช้สิทธิโต้แย้งคำสั่งฯ โดยการฟ้องขอให้เพิกถอนคำสั่งต่อศาลแรงงานภาค 1 เนื่องจากคำสั่งของพนักงานตรวจแรงงานฯ ที่สั่งจ่ายเงินจำนวน 1.7 ล้านนั้น เป็นจำนวนเงินที่ต่ำกว่าจำนวนที่แรงงานควรจะได้รับและเรียกค่าเสียหายศาลแรงงานชั้นต้นมีคำพิพากษาให้บริษัทธรรมเกษตร จำกัด ชำระค่าจ้างและค่าอื่นๆตามคำสั่งของพนักงานตรวจแรงงานฯ และยกฟ้องในส่วนที่แรงงานเรียกค่าเสียหายบริษัทธรรมเกษตร จำกัด ใช้สิทธิในการอุทธรณ์ และศาลอุทธรณ์มีคำพิพากษายกอุทธรณ์ของบริษัทธรรมเกษตร จำกัดดังนั้น วันนี้ คำสั่งศาลฎีกาที่มีคำสั่งไม่รับคำร้องขอฎีกาของบริษัท ธรรมเกษตร จำกัด ถือเป็นที่สุด คดีนี้จึงถึงที่สุดแล้ว ทนายความยื่นคำร้องขอให้ศาลออกคำบังคับ เพื่อที่แรงงานทั้ง 14 จะได้ยื่นคำร้องขอรับชำระหนี้ตามคำพิพากษาต่อไป
ศาลฎีกามีคำสั่ง ไม่รับฎีกา บ.ธรรมเกษตรฯ หลังพนักงานตรวจแรงงานฯ มีคำสั่งให้ชำระค่าจ้างและค่าอื่นๆให้แรงงานข้ามชาติทั้ง 14 คน เป็นเงิน 1.7 ล้านบาท15 ม.ค.2562 สำนักกฎหมายเอ็น เอส พี
บริษัท ธรรมเกษตร จำกัด,สำนักกฎหมายเอ็น เอส พี,แรงงานข้ามชาติ